Bixente Gorostidi

Bixente Gorostidi Loidi (Amezketa, 1973) bertsolari gipuzkoarra da. 1999 eta 2003 artean Amezketako alkatea izan zen.

Amezketako Iparre Txiki (Iparragirre Txiki) baserrian jaio zen 1973ko urtarrilaren 18an. Amezketan, Beasainen eta Tolosan ikasten aritu ondoren, Donostiara joan zen Ingeniaritza Teknikoa ikastera. 

1999tik 2003ra bitartean Amezketako alkate izan zen. 

Udaleko lanez gain, txikitatik baserrian, Ordiziako Orkli lantegian, Abaltzisketako Logikalain enpresan itzulpenak egiten edo Altzoko Harrobian lan egindakoa da. 2003az geroztik Bertsozale Elkartean egiten du lan, Ahozkotasuna eta Bertsolaritza proiektukok irakasle moduan. Lanean ari zen bitartean Gizarte Hezkuntza ikasi zuen Donostian. Gaur egun Tolosaldeko hamar-hamabi ikastetxetan ematen ditu klaseak. 

 Ibilbidea 
Berandu hasi zen bertsotan, 18-19 urterekin. Anjel Mari Peñagarikanoren "ñ" ari buruzko bertso bat entzun eta harekin harritu eta buruz ikasi zuen bertsoa. Gero doinu harekin bere kabuz jolasean sortu zituen lehen bertsoak. 1992-1993 inguru hartan, Tolosaldean baziren bere moduko lau bertsolari berantiar: Tolosako Alfontso Jimenez eta Joxe Jimenez anaiak eta Elduaingo Ibon Karrera eta Xabier Nazabal. Tolosako bertso eskolan elkartzen hasi ziren eta Zarauzko Lizardi Sariketan plazaratu zen lehen aldiz Alfontso, Ibon eta Xabierrekin batera. Gipuzkoako Txapelketako finala jokatzera iritsi ez bazen ere hiru aldiz sailkatu zen Txapelketa Nagusia jokatzeko. 1995ean Osinalde saria irabazi zuen.

 Palmaresa 
 Txapelketak 
 Bertsolari Txapelketa Nagusia
 partehartzeak (3): 1997, 2001, 2005
 Gipuzkoako Txapelketa
 finalaurrekoak (2): 1995, 2003
 partehartzeak (4): 1995, 1999, 2003, 2007
 Sariak 
 Osinalde saria (1): 1995
 Itzulpenak 
Tarteka, itzulpenak egiten ere aritu izan da. Euskarara ekarri dituen liburu batzuk:  

Gorka Garmendiaren BA edo Munduen arteko oreka
Fernando Uhalderen Erronkariko Enarak
Álvaro Bermejoren Endañeta, harri eta herri
Álvaro Bermejoren Jose Antonio Gisasola, Zelai, Hartzabal/Hartzut
Tiburtzio Arrastoaren Euskal Pilota
Álvaro Bermejoren Joan Sebastian Elkano
Álvaro Bermejoren Iturbe Anaiak, Aizkoragileak
Álvaro Bermejoren Arrantzaleak

 Elkarlanak 
Beste zenbait liburutan ere aritu da elkarlanean: 

Joseba Antxustegiren Izurrite baterako ipuinak
Jesus Iñurritaren Amezketako Historia
Jesus Iñurritaren Arritzaga
Antton Amondarainen Amezketako Eskolen historia, Ikastolatik Zumadira
Antton Amondarainen Amezketa 1936-1945, Zigorpean isilaraziei, merezitako omena
 Erreferentziak 

 Kanpo estekak 

Kategoria:Amezketarrak
Kategoria:Gipuzkoako bertsolariak
Kategoria:Gipuzkoako alkateak